Document ID: 32004R1990

ΚΑΝΟΝΙΣΜΌΣ (ΕΚ) αριθ. 1990/2004 ΤΗΣ ΕΠΙΤΡΟΠΉΣ
της 19ης Νοεμβρίου 2004
για καθορισμό μεταβατικών μέτρων στον αμπελοοινικό τομέα λόγω της προσχώρησης της Ουγγαρίας στην Ευρωπαϊκή Ένωση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1493/1999 του Συμβουλίου, της 17ης Μαΐου 1999 περί κοινής οργανώσεως της αμπελοοινικής αγοράς (1), προβλέπει στο άρθρο 27 παράγραφος 3 ότι τα φυσικά ή νομικά πρόσωπα ή ομάδες προσώπων που έχουν προβεί σε οινοποίηση υποχρεούνται να παραδώσουν προς απόσταξη το σύνολο των υποπροϊόντων της οινοποίησης αυτής.
(2)
Ο κανονισμός (ΕΚ) αριθ. 1623/2000 της Επιτροπής της 25ης Ιουλίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 περί κοινής οργανώσεως της αμπελοοινικής αγοράς, όσον αφορά τους μηχανισμούς της αγοράς (2), προβλέπει κανόνες εφαρμογής αυτής της απόσταξης και στο άρθρο 49 ορισμένες παρεκκλίσεις από την υποχρέωση αυτή.
(3)
Η Ουγγαρία έχει εγκρίνει τα αναγκαία μέτρα για την εφαρμογή της απόσταξης αυτής, αλλά οι δυνατότητες των οινοπνευματοποιείων που επεξεργάζονται υποπροϊόντα, που πρέπει να καθοριστούν, είναι ακόμη ανεπαρκείς. Επιπλέον, για την περίοδο 2004/2005, έχει προβλεφθεί μία άφθονη συγκομιδή. Πρέπει συνεπώς να επιτραπεί στην Ουγγαρία να εξαιρέσει ορισμένες κατηγορίες παραγωγών από την υποχρέωση να αποστάξουν τα υποπροϊόντα της οινοποίησης.
(4)
Για να είναι δυνατή η εφαρμογή της παρέκκλισης αυτής που χορηγείται στην Ουγγαρία κατά τη διάρκεια όλης της αμπελουργικής περιόδου, πρέπει ο παρών κανονισμός να εφαρμοστεί από την 1η Αυγούστου 2004.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 49 παράγραφος 4 στοιχείο α) του κανονισμού (ΕΚ) αριθ. 1623/2000, η Ουγγαρία δύναται να προβλέψει, για την περίοδο 2004/2005, ότι οι παραγωγοί που δεν υπερβαίνουν επίπεδο παραγωγής 500 εκατολίτρων (hl) τα οποία έχουν λάβει μόνοι τους στις ατομικές τους εγκαταστάσεις, μπορούν να εκπληρώσουν την υποχρέωση παράδοσης των υποπροϊόντων τους στην απόσταξη, με την απόσυρση των προϊόντων αυτών υπό έλεγχο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 2004.

Labels: 17
7
6
18
15